

**המכללה לביטחון לאומי**

מחזור מ"ו 2019 - 2018

**מפקדת המכללות 871**

**המכללה לביטחון לאומי  
  
25 בפברואר 2019**

שלום רב,

אני מודה לך מאוד, על שנעתרת להצטרף לצוות המנחים שלנו לכתיבת העבודה השנתית.

במסגרת שנת הלימודים במכללה לביטחון לאומי, וכחלק מתוכנית הלימודים לתואר שני באוניברסיטת חיפה, נדרשים התלמידים לכתוב עבודת מחקר. עבודת המחקר השנתית היא אחת מפסגות הלמידה בשנת הלימודים. מטרתה להביא לידי ביטוי את הידע ואת התובנות שרכש התלמיד בתפקידיו ובמסגרת ניסיונו המקצועי כבכיר בשירות הציבורי במדינת ישראל. זאת, לצד ידע ומיומנויות אקדמיות מקובלות.

להלן מספר פרטים נוספים אודות תהליך כתיבת העבודה והדרישות האקדמיות הנלוות.

העבודה השנתית נכתבת במהלך שנת הלימודים, לאחר אישור הצעת המחקר של התלמיד על ידי מפקד המכללות במסגרת ועדה פנימית, שנוכחים בה מדריכי הצוותים ופרופסור גבי בן-דור מטעם אוניברסיטת חיפה. הוועדה מקפידה על אישור הצעות מעמיקות, בעלות ערך מחקרי בתחום הביטחון הלאומי.

העבודה מוגדרת כעבודת סמינר מורחבת לתואר השני, הן בהיקפה (בין שישים לשמונים עמודים לערך) והן במורכבותה. **ציון העבודה מהווה 20% מהציון הסופי לתואר השני**. הנחיית התלמידים נעשית על פי סטנדרטים אקדמיים מקובלים. **יש לזכור, שאף שהעבודה מוגדרת כעבודת גמר לתואר השני היא איננה שקולת תזה משום בחינה שהיא.**

הדף המצורף מגדיר את הקריטריונים, אליהם מתבקשים המנחים להתייחס כחלק מההערכה וממתן הציון הסופי.

**על החניכים להגיש את עבודתם עד לתאריך 7 במאי, 2019.** את ציון העבודה בצירוף חוות דעתך **יש להעביר על גבי הטופס המצורף עד לתאריך 13 ביוני, 2019,** לידי סא"ל מתן אור בדוא"ל OrMatan@mail.gov.il. זאת, כדי שהאוניברסיטה תוכל להשלים את הטיפול האדמיניסטרטיבי הכרוך במתן תעודות תואר שני. לאחר השלמת התהליך יקבלו המנחים שכר צנוע מאוניברסיטת חיפה בתודה על הליווי והתמיכה.

אני מודה לך שוב על הסכמתך ליטול חלק בהנחיית חניכי המכללה לביטחון לאומי.

בברכה,

אל"ם יוני סיידה- מרום

המדריך הראשי

המכללה לביטחון לאומי

**קריטריונים להערכת עבודה שנתית במכללה לביטחון לאומי**

|  |  |  |
| --- | --- | --- |
| **קריטריון** | **פירוט** | **ציון** |
| ***היצג לוגי 40%*** | * הצגת שאלת מחקר בנוגע לסוגיה הנדונה בצורה ברורה ומדויקת. * קשר בין מטרת המחקר להנחות היסוד ותיאור התופעה. * **יכולת ניתוח.** * מסקנות וסיכום העבודה לאור שאלת המחקר וגוף העבודה. * רלבנטיות המסקנות וההמלצות. | 35 |
| ***היבט תיאורטי 20%*** | * שימוש עשיר ומגוון במקורות. * בקיאות בחומר והיכרות עם מחקרים נוספים ומקבילים לנושא העבודה. * אינטגרציה בין מקורות, שמירה על כללי הציטוט. | 20 |
| ***חידוש ותרומה 30%*** | * חידוש ביצירת/קיבוץ ידע ותרומה הגותית ו/או מעשית לביטחון הלאומי. | 27 |
| ***תקינות לשונית 10%*** | * כתיבה רהוטה: ניסוחים ברורים, עברית תקינה. * ארגון ומבנה העבודה: חלוקה נכונה לפסקות, קישוריות לשונית ורעיונית. | 10 |

**הערכה כללית:**

עבודת המחקר של רונן הררי עוסקת בסוגיית יחס הציבור באשר להקמת תחנת כוח גרעינית (תג"ר) בישראל. המחקר התמקד בעמדותיהן של שתי קבוצות מובחנות ביחס לתג"ר: האחת - מומחים בביטחון לאומי (אנשי המכללה לביטחון לאומ) והשניה - מביני עניין (בכירים בהווה ובעבר בועד לאנרגיה אטומית). עמדותיהן של קבוצות אלה לא נבדקו במחקרים קודמים.

ההיבטים שנבחנו כללו, בין השאר, תפיסת הסיכונים השונים והתועלות השונות של תג"ר, השפעה של עמדות סביבתיות על תמיכה או אי תמיכה, עמדות לגבי השתתפות בתהליך קבלת החלטות, אמון במקבלי החלטות בנושא, עמדות ביחס למיקום התחנה, לפיצוי התושבים באזור ועוד.

איסוף הנתונים נעשה בשאלונים. הממצאים נותחו ונבחנו ביחס לממצאים של סקר דומה מאוד שנערך בקרב מדגם מייצג של הציבור הישראלי לפני כשנה וחצי וביחס לסקר מצומצם יותר שבו השתתפו עובדי חברת חשמל ונערך לפני מספר שנים.

**חוזקות העבודה:**

זוהי עבודה טובה מאוד ומקיפה מאוד (למיטב הבנתי הרבה מעבר לנדרש מעבודת גמר) שכוללת סקירת רקע רחבה מאוד של נושא התג"ר. העבודה עושה שימוש במגוון רב של מקורות.

העבודה רלוונטית לימינו ועוסקת בנושא בעל חשיבות לתכנון משק האנרגיה של ישראל בעתיד.

העבודה כתובה היטב, קולחת ומעניינת. המחקר האמפירי ואיסוף הנתונים נעשו בסטנדרט גבוה ויצרו מסד נתונים חדש. ניתוח הנתונים סיפק פרספקטיבה חדשה וחשובה להבנת נושא עמדות הציבור בישראל בסוגית התג"ר ולממצאים יכולה להיות השלכה על תהליך עיצוב המדיניות בתחום.

**חולשות העבודה:**

מיקוד: העבודה אינה ממוקדת מספיק. נושאים מעניינים כשלעצמם אולם שאינם בליבת המחקר מוצגים בהרחבה (למשל, תת פרקים רבים בפרק 3) אבל העיסוק בהם מציף את הקורא במידע שאינו רלוונטי להבנת הממצאים ואף מבלבל.

מקורות: העבודה מסתמכת על מגוון מקורות, אולם אינה כוללת מספיק מחקרים אקדמיים שעסקו בסוגיית עמדות הציבור.

תרומה: העבודה מציגה סט נתונים חדש וכן פרספקטיבה חדשה בסוגית עמדות הציבור. אבל סינתזת הממצאים לכדי תובנות יכולה היתה להיות יותר מעמיקה.